Document ID: /fineweb-2-swissfilter-quality_10-filterrobots/filtered/01307.jsonl.gz/720

|VOAL - Online Zëri i Shqiptarëve|

DELIRI I VUK JEREMIÇIT FIKET PËRBALLË LIQENIT TË PERUÇACIT

Nga ELIDA BUÇPAPAJ
E Enjte, 08.12.2010, 10:54am (GMT1)
Në Liqenin e Peruçacit të shterur nga thatësira janë zbuluar eshtra nga viktimat e dy konflikteve më të fundit, fshehur nga ata që i vranë barbarisht. Nuk dihet në janë myslimano-boshnjakë apo shqiptarë, apo edhe myslimano-boshnjakë edhe shqiptarë bashkë nga lista e gjatë e të zhdukurve. Tani dihet vetëm se kanë filluar procedurat e gjata të identifikimit të eshtrave përmes ADN-së. Të afërmit e viktimave, myslimano-boshnjakë dhe shqiptarë shpresojnë të gjejnë mbetjet e fundit të njerëzve të tyre për t'u blatuar të paktën nderime dhe lotë në banesën e fundit. Lista e shqiptarëve nga Kosova të zhdukur nga koha e konfliktit përbëhet tani nga 1800 emra. Eshtrat e zbuluara në Liqenin e Peruçacit janë dëshmi e tragjedisë që kanë përjetuar myslimano-boshnjakët dhe shqiptarët e Kosovës, e cila dy vjet më parë ka shpallur pavarësinë nga Serbia. Kjo e fundit, nga ana e saj, nuk ndalet së mos hequri dorë nga Kosova.
Njëri prej atyre që vrapon më së shumti nga shteti në shtet duke bërë propagandë kundër Kosovës është ministri i Jashtëm serb Vuk Jeremiç.
Ministri serb i jashtëm Vuk Jeremiç krenohet me backgound-in e tij akademik. Flet rrjedhshëm anglisht, pasi ka studiuar në Kambrixh dhe është postdiplomuar në Kennedy School of Government në Harvard. Duke qenë 35 vjeç përfaqëson gjeneratën e politikanëve të rinj të Serbisë, të cilët fati i ka shpëtuar t'i qëndrojnë larg periudhës kriminale të Serbisë të kohës së Milosheviçit.
Por bekgraundi akademik i Jeremiçit është në konstrast të plotë me përpjekjet e tij diplomatike kundër Kosovës, pasi zëri i tij i ri ka hyrë në rezonancë me zërat anakronikë të ultranacionalizmit, të atyre që vazhdojnë të krenohen me bëmat e gjëmat e Karaxhiçit dhe e ruajnë si relike Mlladiçin.
Kennedy School of Government për politikat dhe administrimin publik, nga ka marrë Master Jeremiç, është degë e Universitetit të Harvardit, ku kanë studiuar një pjesë e mirë baballarëve dhe burrashteteve të SHBA, duke filluar nga John Adams, John Quincy Adams, Theodore Roosevelt, Franklin Roosevelt, John F. Kennedy, George W. Bush, Al Gore e Barack Obama, të cilët e përfaqësojnë vendin që e ka njohur pavarësinë e Kosovës, krejt ndryshe nga ç' vepron Jeremiç.
Në këtë kontekst Vuk Jeremiç është në udhëkryqin e tij si politikan: a do të përfaqësojë zërin e tij apo të atyre që kanë shkaktuar tragjedi dhe drama në Ballkan, : a do sjellë në politikën serbe ato që ka mësuar në Kembrixh dhe Harvard apo do të ndjekë leksionet e vjetra të atyre që e kallën rajonin në flakë dhe i mbushën liqenet me eshtrat e krimeve të tyre. Në fund të fundit e përse të sakrifikojë kaq shumë karierën e tij politike Jeremiç për fajet e të tjerëve ?!
Si një politikan i ri, Jeremiç do të ishte dashur të insistonte që shteti i Serbisë, përderisa pretendon të jetë vend anëtar i BE-së, t'i zbulojë vendet ku regjimi barbar i MiIlosheviçit i ka fshehur gjurmët e krimit, siç ishte rasti më i fundit në Liqenin e Peruçacit.
Por atë që s'ka mundur ta bëjë Vuk Jeremiç e ka bërë natyra, e kanë bërë ligjet demokratike të natyrës, pasi natyra nuk ka duruar dot të mbajë të fshehur në gjirin e saj një krim të përmasave të tilla, dhe ka dëshmuar në mënyrën e saj.
Natyra që i fryn lumenjtë e liqenet, duke bërë që të pushtojnë e mbysin hapësira, ashtu i zbraz dhe i than ata, duke ua zbuluar shtratet, siç bëri me Liqenin e Peruçacit, duke nxjerrë në shesh eshtrat e njerëzve të mjerë të vrarë barbarisht për fajin e vetëm se nuk i përkisnin nacionalitet serb dhe besimit ortodoks. Natyra e ka tharë ujin e Liqenit Peruçac duke e shndërruar atë në Liqenin e Eshtrave.
Liqeni i Peruçacit është kësaj here skena e dëshmisë së krimit të kryer nga makinera serbe e Milosheviçit, e mbajtur fshehur që nga konflikti kundër myslimanëve boshnjakë të Bosje-Hercegovinës apo gjatë konfliktit të Kosovës, që shkaktoi 10 mijë viktima, mijëra të zhdukur dhe 1 milionë shqiptarë të dëbuar me dhunë, të cilët arritën të kthehen në vatrat dhe shtëpitë e tyre falë ndërhyrjes të NATO-s dhe mbështetjes që kanë marrë nga SHBA dhe Perëndimi.
Pavarësia e Kosovës është shprehja adekuate në përgjigje të asaj tragjedie që kanë përjetuar shqiptarët e Kosovës, dëshmi e së cilës sot janë eshtrat e gjetura rastësisht pas njëmbëdhjetë vitesh në Liqenin e Peruçacit. Fragmentet e gjurmëve të krimit të makinerisë serbe të kohës të Milosheviçit, zbuluar sot në Liqenin e Peruçacit duhet ta zgjojnë nga deliri edhe Vuk Jeremiçin, i cili duke qenë i privilegjuar nga mosha dhe edukimi akademik, duhet të sjellë një gjuhë tjetër në Serbi, përshtatur integrimeve që ka arritur rajoni dhe pretendimeve që ka Serbia për t'u integruar në BE. Pasi rrugë tjetër nuk ka. Në NATO dhe BE duhet të takohet i gjithë Ballkani.
VENDET E NATO-S E ÇLIRUAN KOSOVËN, NJOHËN PAVARËSINË E SOT E MBËSHTESIN FUQISHËM NË METROPOLET E DIPLOMACISË BOTËRORE
Nga ELIDA BUÇPAPAJ
DELIRI I VUK JEREMIÇIT FIKET PËRBALLË LIQENIT TË PERUÇACIT
Nga ELIDA BUÇPAPAJ
ELIDA BUÇPAPAJ
|Copyright © 2005-2008 Nulled by [x-MoBiLe]. All rights reserved.|